Илъэсым и кIэм яухынущ
Къэбэрдей-Балъкъэрым и Iэтащхьэ Къанокъуэ Арсен щIыналъэ гъуэгухэм я лъэмыжхэр егъэфIэкIуэнымрэ зэгъэпэщыжынымрэ теухуауэ зэфIагъэкIыну Iуэхугъуэхэм арэзы техъуащ.
Абыхэм япкъ иткIэ, республикэм и лъэмыж нэхъ кIыхь дыдэхэм ящыщ зыр -Тэрч псым телъыр — Александровскэ станицэм деж щызэрагъэпэщыж. ТранспортымкIэ, связымрэ гъуэгу хозяйствэмкIэ министерствэм и заказкIэ «Къэббалъкълъэмыжухуэ» ЗАО-м лэжьыгъэр ирегъэкIуэкI. Нобэ ирихьэлIэу гъуэгу щхьэфэр ягъэкъэбзащ, лъэс икIыпIэ-зекIуапIэхэр бетон гъэжахэмкIэ ягъэбыдащ, и бгъуитIым декIуэкI бжыхь зэрыIыгъхэр зыхуей хуагъэзащ. Зэман гъунэгъум лъэмыжым асфальт телъхьэн щIадзэнущ.
Мы гъущI-бетон лъэмыжым Май, Тэрч районхэр транспорткIэ зэпищIэ къудейкъым, атIэ ди гъунэгъу Осетие Ищхъэрэ-Алание, Ингуш республикэхэм абыкIэ хьэлъэхэр ягъэIэпхъуэ.
1970 гъэм яухуа лъэмыжым транспортыр хъарзынэу щызэблэкIми, зэгъэпэщыжын зэрыхуейрэ куэд щIат. Абы метри 183-рэ и кIыхьагъщ. Транспорт куэдым гъуэгур зэхакъутат, лъэмыж зэхуаку ухуэныгъэхэр жьы хъуат, щIагъщIэт пкъохэр псы уэрым къигъэтIэсхъат.
Лъэмыжыр къызыхуэтыншэу зэгъэпэщыжыным республикэм и гъуэгу фондым щыщу сом мелуан 15,3-рэ хухахащ.
Псыр нэхъ кIащхъэ хъумэ, нэпкъ ухуэныгъэхэр зэрагъэпэщыжынущ.
Лэжьыгъэ псори мы гъэм и кIэм яухыну я мурадщ.
Шурдым Оксанэ.
